DA Den Europæiske Unions Tidende C 125/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 125/05

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I OVERENSSTEMMELSE MED ARTIKEL 9

»LIVAROT«

EF-Nr.: FR-PDO-0217-01089 – 3.9.2012

BGB ( ) BOB ( X )

1. Afsnit i varespecifikationen, som berøres af ændringen

— ☐ Produktets betegnelse — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Krav i nationale bestemmelser — ☐ Andre [angives nærmere]

2. Type ændring(er)

— ☐ Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — ☐ Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — ☐ Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

Følgende ændringer har til formål at styrke produktets egenskaber og kvalitet, som er knyttet til dets geografiske oprindelse, og beskytte omdømmet for BOB'en »Livarot«.

— rubrik 2 i varespecifikationen: Varebeskrivelse

I varebeskrivelsen præciseres en række særlige tekniske data, der beskriver Livarot-osten:

— Ostens tørstofindhold er mellem 44 % og 52 %.

— Livarot-ostens præsentationsformer er blevet ændret: »Quart Livarot« er udgået, og den store »Livarot« er blevet tilføjet.

— Ostens præsentationsformer er herefter følgende: den store »Livarot« (Grand Livarot), som har en diameter på 190-210 mm og en nettovægt angivet på pakningen på 1 200-1 500 g, den såkaldte »Livarot« i 4/4-format, som har en diameter på 120-128 mm og en nettovægt angivet på pakningen på 450-500 g, »Livarot« i 3/4-format ((3/4 Livarot), som har en diameter på 107-115 mm og en nettovægt angivet på pakningen på 330-350 g, og den lille »"Livarot« (Petit Livarot), som har en diameter på 80-94 mm og en nettovægt angivet på pakningen på 200-270 g.

Det præciseres, at størrelsesangivelserne for ostene er salgsstørrelser.

Den organoleptiske beskrivelse af »Livarot« er tilføjet.

— rubrik 3 i varespecifikationen: Geografisk område

Det ændrede geografiske område for Livarot-osten omfatter 173 nye kommuner, og en kommune udgår i forhold til det oprindelige område, der omfattede 118 kommuner. Denne udvidelse tager hovedsagelig sigte på at integrere den nordlige del af Pays d'Auge, således at den beskyttede oprindelsesbetegnelse også omfatter denne naturlige region.

Miljøforholdene i den nordlige del af Pays d'Auge er de samme som i den sydlige del: samme geologi (lerformationer), samme pedologi (højt lerindhold i jordbunden), samme landskaber præget af marsk- eller skræntområder på plateauerne og et tæt, forgrenet net af vandløb. Disse særlige forhold er rent faktisk afgørende for græsproduktionen, der udgør kernen i tilknytningen mellem Livarot-osten og området.

Ud over disse stabile variabler (geologi, pedologi, landskab og hydrografi) er praksis såsom dækning af jordbunden med græs (STH/SAU > 50 %), zootekniske metoder (opdræt af normannisk race) eller de nuværende mælkeindsamlingsområder de samme i den sydlige og nordlige del af Pays d'Auge.

Denne udvidelse sker i forbindelse med ændringen af varespecifikationen, som forstærker tilknytningen til området med pligten til at bruge den normanniske race og primært anvende græs som foder i mælkeproduktionen. Situationen i hele Pays d'Auge er nemlig karakteriseret ved de udstrakte græsarealer og den store andel af malkekøer af normannisk race.

Med hensyn til viden om ostefremstilling fremstilles Livarot-osten på grundlag af teknikker til forarbejdning af blød ostemasse, der er særligt udbredte i hele Pays d'Auge.

Med hensyn til mikrofloraen angivet i den varespecifikation, der ligger til grund for registreringen af BOB'en, dækker den hele Pays d'Auge-regionen, dvs. det geografiske område for Livarot-osten som beskrevet i denne ansøgning om ændring. I forbindelse med smagsprøvningen af produkter produceret på de betingelser, der er anført i ansøgningen om ændring, blev der desuden ikke konstateret forskelle, som kunne tilskrives forskellige dele af det geografiske område.

Denne naturlige region opfylder således fuldt ud de nye produktionsbetingelser i varespecifikationen.

— rubrik 4 i varespecifikationen: Bevis for oprindelse

— Der kræves en identifikationserklæring for hver enkelt erhvervsdrivende forud for enhver produktionsaktivitet. Denne erklæring omfatter en tilsagnserklæring, hvori der redegøres for de foranstaltninger, der skal sikre, at de mælkeproducenter, hvis besætning endnu ikke består udelukkende af køer af normannisk race, opfylder dette krav i 2017.

Ud over pligten til at føre lagerregnskab gælder følgende særlige krav:

— Opdrætterne skal i varespecifikationen tilføje kontrol af græsnings- og fodringsbetingelser.

— Ostemejerierne skal i varespecifikationen præcisere kontrol af betingelserne for mælkeindsamling og fremstillingsmetoden.

— Producenter med en produktion på gårdene skal hver dag kontrollere ostemængder og ‐størrelser.

— Endvidere redegøres for metoden for gennemførelsen af organoleptiske undersøgelser.

— Rubrik 5 i varespecifikationen: Produktionsmetode

I varespecifikationen præciseres en lang række punkter for bedre at kunne beskrive de traditionelle betingelser for mælkeproduktion og osteforarbejdning, der bidrager til Livarot-ostens omdømme:

Betingelser for mælkeproduktionen:

Pr. 1. maj 2017 skal den mælk, der anvendes i fremstillingen af Livarot-osten, komme fra bedrifter, hvis malkekvægsbesætning udelukkende består af køer af normannisk race. Fristen for gennemførelse af denne bestemmelse er knyttet til Livarot-ostens historie. Da oprindelsesbetegnelsen »Livarot« blev godkendt (1975), mente sammenslutningen ikke, at det var nødvendigt at stille krav om anvendelse af den normanniske race i den nationale lovgivning, da alle opdrættere anvendte denne race, og da der ikke var nogen fare for, at den blev udskriftet med andre racer. Med tiden blev racen Prim’Holstein indført og udviklet, mens sammenslutningen i stigende grad blev klar over den normanniske races betydning for Livarot-ostens karakteristiske træk og image. For at standse denne udvikling og genetablere de betingelser, der bestod, da dette produkt blev kendt, og således styrke produktets tilknytning til oprindelsesområdet har sammenslutningen ønsket at specificere mælkeproduktionsmetoden ved at stille krav om anvendelse af køer af normannisk race til fremstilling af Livarot-ost. De opdrættere, der har skiftet race efter godkendelsen af betegnelsen i 1975, skal imidlertid have tid til at tilpasse sig anvendelsen af denne positive foranstaltning. Det er baggrunden for, at mindst 80 % af den mælk, der anvendes i fremstillingen af Livarot-ost hver måned, skal komme fra køer af normannisk race indtil den 30. april 2017.

Besætningen skal græsse mindst seks måneder om året og råde over mindst 0,33 ha eng pr. malkeko, hvoraf mindst 0,25 ha skal være græsningsareal, dvs. beliggende i nærheden af malkningslokalerne.

Disse arealkrav gør det muligt at sikre, at græs udgør en betydelig andel af malkekøernes foder i overensstemmelse med den traditionelle græsproduktion i Pays d'Auge, og sikre en nær tilknytning mellem området og produktet gennem det foder, der er særligt for det geografiske område.

For at sikre tilknytningen til det geografiske område skal mindst 80 % af tørstoffet i besætningens basisration (foder) komme fra bedriftens marker i det geografiske område. Tilførslen af tilskudsfoder reguleres med hensyn til mængde (1 800 kg pr. ko pr. kalenderår) og kvalitet. En liste over tilladt foder og tilskudsfoder findes i varespecifikationen.

Der er fastsat frister for mælkens anvendelse (de sidste fire malkninger og lagring skal finde sted inden for højst 48 timer).

De tekniske betingelser for standardiseringen vedrørende fedtstof, lagring og varmebehandling af mælken præciseres. Det er forbudt at koncentrere mælken ved delvis fjernelse af den vandholdige del inden koaguleringen. Der er opstillet en fortegnelse over de ingredienser, fremstillingshjælpestoffer eller tilsætningsstoffer, der er tilladt i mælken.

Betingelser for fremstilling af ost:

Det præciseres, at Livarot-osten fremstilles af mælk, der er modnet og tilsat løbe i beholdere med en kapacitet på højst 320 l (pr. 1. maj 2014).

Mælken til fremstilling af Livarot-ost tilsættes traditionelt løbe i beholdere med en kapacitet på ca. 300 l. Ind imellem ses større beholdere af marginal betydning, hvilket har foranlediget sammenslutningen til at indføre en bestemmelse om begrænsning af beholdernes volumen.

Baggrunden for fastsættelsen af en maksimumsvolumen for beholdere er at sikre, at formningen af hele koaglet kan ske i en proces. Derfor har alle ostene i beholderen de samme egenskaber med hensyn til syreindhold og afdrypning, hvilket ikke er tilfældet i større tanke, hvor eftertørringen og formningen uundgåeligt strækker sig over længere tid (mange minutter i store tanke med en kapacitet på over 1 000 l imod nogle sekunder i en beholder). I dette tilfælde ændrer ostene nødvendigvis karakter under formningen, da ostemassen fortsat udvikler sig på grund af eftertørringen i tanken og syringen, der fortsætter under formningen af ostene. Efter formningen har ostene fremstillet af den mere afdryppede ostemasse en mere tør masse med en mindre kraftig smag.

De tidsmæssige og tekniske betingelser for ostemassens udskæring, efterrøring, formning, valleaftapning og saltning beskrives. Det anføres, at det er forbudt at opbevare mælkeråstoffer, halvfabrikata, ostemasse eller frisk ost ved temperaturer under nul grader.

For at bestyrke Livarot-ostens omdømme hos forbrugerne som et traditionelt fremstillet produkt med tilknytning til området har sammenslutningen ønsket at forbyde tilsætning af lysozymhydrochlorid. Dette stof anvendes som tilsætningsstof for at hydrolysere visse forbindelser i de ydre membraner af bakteriearter, navnlig smørsyresporer, der er særlig uønskede inden for ostefremstilling, navnlig fordi de får ostene til at svulme op. En enkelt producent ønskede imidlertid at anvende dette stof indtil 2015 for at give de mælkeproducenter, der kan have smørsyresporer i deres mælk, tid til at foretage de sidste forbedringer af deres praksis for tilførsel af ensilage. Smørsyresporer i mælken kan rent faktisk skyldes sporer i den ensilage, der bruges til foder til malkekøerne.

Ostens modning og omsnøring:

Endvidere beskrives ostenes modning, vask og omsnøring, som er tæt forbundet.

Modningen finder sted i tørrerum ved en temperatur på mellem 10 og 14 °C. Osten kan derefter i givet fald eftermodnes ved en temperatur på mellem 6 og 9 °C.

De tekniske betingelser for modningsprocessen for Livarot-ostene anføres. Under modningen i tørrerum vaskes ostene mindst tre gange, og de kan eventuelt børstes. Der kan tilsættes syrebakterier eller »annattoekstrakter« i vaskeopløsningen. Vaskeopløsningen består af saltvand, eventuelt tilsat syrebakterier og/eller annattoekstrakter i en koncentration på under 2 %.

Minimumsmodningsperioden for »Livarot« og den store »Livarot« forlænges fra 21 dage til 35 dage for at tage højde for praksis i modningsvirksomhederne, der gradvis har forlænget denne periode til 35 dage, selv om dette ikke er et krav i varespecifikationen, således at ostenes modningsperiode forlænges i forhold til størrelsen. Sammenslutningen har ønsket at præcisere denne minimumsmodningsperiode for »Livarot« og den store »Livarot« i varespecifikation for at bevare denne praksis, der har en positiv indflydelse på ostenes smag.

Kravet om omsnøring af Livarot-oste i alle størrelser med strå er anført i punktet »Varebeskrivelse« og understreget i punktet »Elementer, der begrunder tilknytningen til det geografiske område«. Denne omsnøring, som går helt tilbage til Livarot-ostens oprindelse i det 19. århundrede, er allerede anført i den varespecifikation, der ligger til grund for registreringen af BOB'en, hvor den dog ikke er et krav. Denne omsnøring er imidlertid meget vigtig for Livarot-ostens visuelle identitet, og den har i øvrigt fået tilnavnet »obersten«, da de lagdelte strå minder om de påsyede snore på franske militæruniformer for denne grad. Sammenslutningen har ønsket at stille krav om omsnøring af Livarot-oste i alle størrelser i varespecifikationen for at bevare dette identitetsskabende element ved osten.

Stråmaterialets art præciseres ikke længere for at give producenterne mulighed for at anvende nye materialer, undtagen for Livarot-osten i 4/4-format, hvor der fra og med 1. maj 2017 skal anvendes naturstrå. På den ene side ændrer det anvendte omsnøringsmateriales art kun ostens visuelle identitet marginalt, men på den anden side er 4/4-formatet, det mest fremherskende format i hele produktionen af Livarot-oste, mest berørt af denne praksis, som nogle producenter anvender i dag. Det er nødvendigt at fastsætte en gennemførelsesfrist, således at alle aktørerne kan indføre foranstaltninger til omsnøring med naturstrå (navnlig forsyningsmæssige foranstaltninger).

— rubrik 8 i varespecifikationen: Særlige elementer i mærkningen

Det præciseres, hvilke angivelser der skal være på etiketten. Forpligtelsen til at anvende INAO's logo ophæves. Forpligtelsen til at anvende EU's »BOB«-symbol tilføjes.

— rubrik 9 i varespecifikationen: Krav i nationale bestemmelser

Tilføjelse af skemaet med de hovedpunkter, der skal kontrolleres, og ophævelse af henvisningen til de tekniske gennemførelsesbestemmelser.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»LIVAROT«

EF-Nr.: FR-PDO-0217-01089 – 3.9.2012

BGB ( ) BOB ( X )

1. Betegnelse

»Livarot«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.3: Oste

3.2. Beskrivelse af produktet med betegnelsen i punkt 1

»Livarot« er en cylinderformet ost, der udelukkende fremstilles af løbebehandlet komælk, blød, let saltet, rødlig vasket skorpe, modnet og omsnøret med 3-5 strå. Pr. 1. maj 2017 vil referenceformatet 4/4, den såkaldte »Livarot«, være systematisk omsnøret med naturstrå.

Livarot-osten indeholder mindst 40 g fedtstof pr. 100 g ost efter tørring, og tørstofindholdet er på 44-52 %.

Livarot-osten sælges i størrelserne lille, 3/4, 4/4 eller stor. Den store »Livarot« (Grand Livarot) har en diameter på 190-210 mm og en nettovægt angivet på pakningen på 1 200-1 500 g, den såkaldte »Livarot« i 4/4-format har en diameter på 120-128 mm og en nettovægt angivet på pakningen på 450-500 g, »Livarot« i 3/4-format (3/4 Livarot) har en diameter på 107-115 mm og en nettovægt angivet på pakningen på 330-350 g, og den lille »Livarot« (Petit Livarot) har en diameter på 80-94 mm og en nettovægt angivet på pakningen på 200-270 g.

Den samlede modningstid at regne fra dagen for tilsætning af løbe er mindst 21 dage for »Livarot« i 3/4-format og den lille »Livarot« og 35 dage for »Livarot« og den store »Livarot«.

Den vaskede og svagt væskedrivende skorpes farve er fra strågul til rødlig. Ostemassen, der er blød og mørkegul, har små åbninger. Livarot-ostens aromaer er kraftige og vedvarende. Den letsaltede smelteost har en markant røget smag, der vækker forestilling om hø, halm og dyr.

3.3. Råvarer (kun for forarbejdede produkter)

Pr. 1. maj 2017 skal besætningen på alle bedrifter udelukkende bestå af malkekøer af normannisk race. Indtil den 30. april 2017 skal mindst 80 % af den mælk, der anvendes i fremstillingen af Livarot-ost hver måned, komme fra køer af normannisk race.

Foruden mælkeråmaterialet må der som hjælpe- eller tilsætningsstoffer i produktionsprocessen kun anvendes løbe, uskadelige bakterie-, gær- og skimmelkulturer samt calciumchlorid og salt.

Det er tilladt at tilsætte lysozymhydrochlorid indtil den 31. december 2014, men kun i perioden 15. oktober-15. april.

3.4. Foder (kun for produkter af animalsk oprindelse)

For at garantere en tæt tilknytning mellem området og produktet gennem det foder, der er særligt for det geografiske område, skal malkekøerne græsse i mindst seks måneder om året. Bedriften skal have mindst 0,33 ha græsningsareal pr. malkeko, og koen skal mindst have adgang til 0,25 ha direkte fra malkningslokalerne.

Mindst 80 % (målt i tørstof) af besætningens basisfoderration skal komme fra bedriftens marker i det geografiske område. Der må kun tilføres 1 800 kg tilskudsfoder pr. ko i besætningen pr. kalenderår.

3.5. Specifikke etaper af produktionen, som skal finde sted i det afgrænsede geografiske område

Mælkeproduktionen og fremstillingen, modningen og omsnøringen af ostene foregår i det i punkt 4 afgrænsede geografiske område.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Uden at tilsidesætte de betegnelser, der er fastsat i lovgivningen, skal alle solgte oste med den beskyttede oprindelsesbetegnelse »Livarot« være forsynet med en etiket med angivelse af oprindelsesbetegnelsen, udtrykket »Appellation d'origine Protégée« eller »AOP«.

Påsætning af EU's »BOB«-symbol er obligatorisk.

Størrelsesbetegnelserne lille, 3/4 og stor kan angives på ostenes mærkning på de betingelser, der er fastlagt i punkt 3.2. Varebeskrivelse

4. Præcis afgrænsning af det geografiske område

Det geografiske område omfatter kantoner eller dele af kantoner i følgende departementer:

Departementet Calvados (14)

I deres helhed kantonerne Blangy le Château, Cambremer, Dozulé, Honfleur, Lisieux 1, Lisieux 2, Lisieux 3, Livarot, Orbec, Pont L’Evêque og Trouville, i kantonen Bourguebus: kommunen Airan, kanonen Mézidon-Canon, bortset fra kommunerne Bissières og Percy-en-Auge, i kantonen Morteaux-Coulibeuf: Barou en Auge, Les Moutiers en Auge og Norey en Auge, kantonen St-Pierre sur Dives, bortset fra kommunen St-Pierre sur Dives, i kantonen Troarn: kommunerne Argences, Canteloup, Cléville, Janville, St Ouen du Mesnil Oger, St Pair, St Pierre du Jonquet og Troarn, i kantonen Cabourg: kommunerne Amfreville, Bavent, Breville les Monts, Cabourg, Gonneville en Auge, Merville-Franceville, Petiville, Sallenelles og Varaville.

Departementet Orne (61):

Hele kantonen Vimoutiers, i kantonen Exmes: kommunerne Ginai, Avernes sous Exmes, Courménil, Exmes, Omméel, Survie og St Pierre la Rivière, kantonen Gacé, bortset fra kommunen Trinité-des-Laitiers, i kantonen Le Merlerault: kommunerne Champ Haut, Lignères, Menil Froger og Le Menil Vicomte, i kantonen Trun: kommunerne Coudehard, Mont Ormel, Montreuil la Cambe, St Gervais des Sablons, Chambois, Ecorches og Neauphe sur Dives.

Departementet Eure (27):

I kantonen Beuzeville: kommunerne Fatouville Grestain, Fiquefleur Equainville, La Lande St-Léger, Manneville la Raoult og St Pierre du Val, i kantonen Thiberville: kommunerne La Chapelle Hareng, Fontaine la Louvet, Piencourt, Les Places og St-Germain la Campagne.

5. Tilknytning til det geografiske område

5.1. Det geografiske områdes egenart

Den naturlige region Pays d’Auge, der ligger mellem Den Engelske Kanal mod nord og Perche-bakkerne mod syd, er et middelhøjt plateau (120-250 m) med et stort antal vandløb, som har skabt et terræn bestående af forskelligartede landskaber såsom store dale vekslende med plateauer gennemskåret af dybe dale samt små dale med stærkt hældende skråninger.

Denne region er karakteriseret ved lerholdige jorder, et meget udpræget kystklima med regelmæssig nedbør året rundt og små temperaturudsving mellem årstiderne.

De første skriftlige overleveringer om Livarot-osten stammer fra det 17. århundrede. I anden halvdel af det 19. århundrede blev osten meget populær hos forbrugerne, fordi den nu kunne købes i byerne takket være jernbanenettet.

I det geografiske område er der både udviklet:

— en særlig mælkeproduktion, der hovedsageligt og traditionelt er baseret på den normanniske kvægrace og på fodringsbetingelser, hvor græs udgør hovedparten af foderet og køerne er på græs i en meget lang periode

— en dynamisk fremstilling af blød ostemasse baseret på en særlig viden. Mælken skummes og modnes systematisk. Ostemassen skæres i mellemstore terninger, hvorefter den omrøres. Under modningen i tørrerum vaskes ostene regelmæssigt, hvilket frembringer den orangefarvede skorpe. Ostenes omsnøring anses af forbrugerne for at være uløseligt forbundet med Livarot-ostens traditionelle identitet og gør det muligt at bevare formen efter formningen. Processen foregår under modningen og består i at snøre ét eller flere strå 3-5 gange om Livarot-osten.

5.2. Produktets egenart

Livarot-osten har en vasket og svagt væskedrivende strågul til rødlig skorpe. Ostemassen, der er blød og mørkegul, har små åbninger. Livarot-ostens aromaer er kraftige og vedvarende. Den letsaltede smelteost har en markant røget smag, der vækker forestilling om hø, halm og dyr. Livarot-osten kendes på de 3-5 gange omsnørede strå, der er uløseligt knyttet til ostens identitet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Livarot-osten er knyttet til Pays d’Auge-regionen gennem en række menneskelige og naturlige faktorer. Pays d’Auge er på grund af sit klima, landskab, hydrografiske net og jordbund en region med gunstige betingelser for græsarealer. Opdrætterne har udviklet en driftsform, der udnytter disse græsarealer, hvor græsning er mulig i lange perioder på grund af de milde temperaturer og den regelmæssige nedbør. De benytter endvidere den normanniske kvægrace, der er godt tilpasset til græsland, og hvis mælks fysisk-kemiske egenskaber, navnlig koagulationsevnen, gør den yderst velegnet til osteproduktion.

Pays d’Auge-regionen har også en ostefremstillingskultur, hvor viden om fremstillingen af blød ostemasse med vasket skorpe er videregivet til i dag. Denne viden, navnlig om modning og vask, og omsnøringen af Livarot-osten med strå bidrager til de særlige egenskaber, der giver Livarot-osten en enestående smag.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

https://www.inao.gouv.fr/fichier/CDCLivarot.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.